রাহুলের ন্যায়যাত্রার অনুমতি দিল না মণিপুর

নয়াদিল্লি: রাহুল গান্ধীর ভারত জোড়ো ন্যায়যাত্রার সূচনা মণিপুরের ইম্ফল থেকে শুরু করার অনুমতি বাতিল করে দিল বিজেপির রাজ্য সরকার। বুধবার কংগ্রেসের তরফে জানানো হয়েছে, ইম্ফলের প্যালেস গ্রাউন্ড থেকে রাহুলের দ্বিতীয় ভারত জোড়ো যাত্রা বা ন্যায়যাত্রার সূচনার অনুমতি দেয়নি মণিপুর সরকার।

আরও পড়ুন: প্ল্যাস্টিক-বোতলের জলে বিষ, কীভাবে ঢুকছে শরীরে?

যদিও কংগ্রেস এই ‘রাজনৈতিক অভিসন্ধি’র কাছে নতিস্বীকার করতে নারাজ। বিজেপির ‘চক্রান্ত’কে বানচাল করতে তারা উত্তর-পূর্বের এই পাহাড়ি রাজ্য থেকেই যাত্রা শুরু করতে বদ্ধপরিকর। তার জন্য ইম্ফলের অন্য এলাকা থেকে যাত্রা শুরু করার জন্য নতুন করে অনুমতি চেয়েছে।

নয়াদিল্লিতে দলের সদর দফতরে এক সাংবাদিক সম্মেলনে জয়রাম রমেশ এবং কেসি বেণুগোপাল যাত্রা সম্পর্কিত একটি প্রচারপত্র এবং ওয়েবসাইট চালু করেন। প্রশ্নের উত্তরে বেণুগোপাল বলেন, ইম্ফলের প্যালেস গ্রাউন্ড থেকে যাত্রা শুরু করার অনুমতি চাওয়া হয়েছিল। কিন্তু মণিপুর সরকার সেই অনুমতি দেয়নি। কংগ্রেস দৃঢ় সংকল্প নিয়েছে, ইম্ফল থেকেই রাহুল গান্ধী ন্যায়যাত্রা শুরু করবেন। সে কারণে শহরের অন্য প্রান্ত থেকে যাত্রা শুরুর অনুমতি চাওয়া হয়েছে।

উল্লেখ্য, প্রথম ভারত জোড়ো যাত্রার অভূতপূর্ব সাফল্যের পর লোকসভা নির্বাচনের আগে রাজনৈতিক ফায়দা ও জনসংযোগ বাড়াতে ন্যায়যাত্রার কর্মসূচি স্থির হয়। আগামী ১৪ জানুয়ারি থেকে যাত্রার সূচনা হবে। ৬৬ দিনে ৩৩৭টি বিধানসভা কেন্দ্র, ১০০টি লোকসভা কেন্দ্র, ১১০টি জেলার উপর দিয়ে ৬৭১৩ কিমি পথ অতিক্রম করবে ন্যায়যাত্রা। তবে এবার পুরোটা হেঁটে নয়, বাস ও পদযাত্রার মধ্য দিয়ে কর্মসূচি পালিত হবে।

মণিপুরের কংগ্রেস সভাপতি কেইশাম মেঘচন্দ্র রাজ্য সরকারের সিদ্ধান্তকে দুর্ভাগ্যজনক বলে বর্ণনা করেছেন। মানুষের অধিকার খর্ব করার চেষ্টা করছে বিজেপি, বলেন তিনি। মণিপুর সরকারের দাবি, রাজ্যে নতুন করে হিংসাত্মক ঘটনা ঘটায় পরিস্থিতি আবার বিগড়ে গিয়েছে। ফলে, হাজার হাজার মানুষ এবং কংগ্রেসের তাবড় নেতার উপস্থিতিতে আইনশৃঙ্খলা পরিস্থিতির অবনতি হতে পারে। এ ব্যাপারে মুখ্যমন্ত্রী এন বীরেন সিং সরাসরি কেন্দ্রীয় স্বরাষ্ট্রমন্ত্রী অমিত শাহের মন্ত্রকের অনুমতির অপেক্ষা করছেন বলে কংগ্রেসের অভিযোগ।