মণিপুরে স্নাইপার শুটারের গুলিতে হত এসডিপিও

ইম্ফল ও নয়াদিল্লি: মণিপুরে (Manipur) এক মহকুমা পুলিশ আধিকারিককে (SDPO) স্নাইপার (Sniper) শুটার জঙ্গি গুলি করে হত্যা করল। মায়ানমার (Myanmar) সীমান্ত লাগোয়া বাণিজ্য শহর মোরে-তে (Moreh) একটি হেলিপ্যাড (Helipad) নির্মাণের কাজ দেখভাল করছিলেন তিনি। মুখ্যমন্ত্রী বীরেন সিং (CM N Biren Singh) এই হত্যাকে ঠান্ডা মাথায় খুন বলে নিন্দা করেন। এই হত্যাকাণ্ড নিয়ে রাজ্য মন্ত্রিসভা একটি জরুরি বৈঠকেও বসে।

মঙ্গলবার সকালে নজিরবিহীন এই হামলা হয় হেলিপ্যাড নির্মাণস্থলে। ধীরে ধীরে শান্ত হয়ে আসা মণিপুরে এই হত্যাকাণ্ড ফের পরিস্থিতি উত্তপ্ত করে তুলেছে। গুলি লাগার পর এসডিপিও ছিংথাম আনন্দকে স্থানীয় হাসপাতালে নিয়ে যাওয়া হয়। চিকিৎসাধীন অবস্থায় তাঁর মৃত্যু হয়েছে বলে পুলিশ জানিয়েছে।

আরও পড়ুন: মোদির আত্মা আদানি, আর কী বললেন রাহুল গান্ধী?

বুলেটের ক্ষত দেখে পুলিশের অনুমান, দূরপাল্লার রাইফেল থেকে ঘাপটি মেরে গুলি চালানো হয়েছে। বেশ অনেক দূর থেকে গুলি করা হয়। পুলিশ আধিকারিক গুলিতে লুটিয়ে পড়লেও বসতি এলাকা থেকে হামলা চালানোয় কোনও পালটা গুলি চলেনি। তবে পুলিশ ওই এলাকায় তল্লাশি শুরু করেছে।

প্রসঙ্গত, হেলিপ্যাডটি যৌথভাবে নির্মাণ করছে রাজ্য সরকার এবং সীমান্ত রক্ষী বাহিনী। ইম্ফলের সঙ্গে সড়কপথে স্বাভাবিক যোগাযোগ এখনও সচল হয়নি। বহু জায়গায় দুষ্কৃতীরা পথ আটকে রেখেছে। তাছাড়া হামলার ভয়ও আছে। সে কারণে আধা সামরিক বাহিনীর দ্রুত যাওয়া-আসার সুবিধায় এই হেলিপ্যাডটি নির্মাণ করা হচ্ছে।

মণিপুরে মুখ্যমন্ত্রী এন বীরেন সিং বলেন, খুবই দুঃখজনক ঘটনা। এটা ঠান্ডা মাথায় খুন। পুলিশ আধিকারিকের পরিবারকে ৫০ লক্ষ টাকা এককালীন ক্ষতিপূরণ এবং একজনকে সরকারি চাকরি দেওয়া হবে। প্রাথমিকভাবে সন্দেহ করা হচ্ছে, ওয়ার্ল্ড কুকি-জো ইন্টেলেকচুয়াল কাউন্সিল একাজ করে থাকতে পারে। ক্যাবিনেটে আজ এই সংগঠনকে বেআইনি বলে সিদ্ধান্ত নিয়েছে।

দেখুন অন্য খবর